Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 200/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek, ki se lahko vloži v treh mesecih od datuma te objave.

ENOTNI DOKUMENT

„ΡΟΔΙ ΕΡΜΙΟΝΗΣ“ (RODI ERMIONIS)

EU št.: PDO-GR-02389 – 12.1.2018

ZOP (X) ZGO ( )

1. Ime

„Ρόδι Ερμιόνης“ (Rodi Ermionis)

2. Država članica ali tretja država

Grčija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Rodi Ermionis“ je sadež drevesa granatnega jabolka ermioni, lokalne sorte vrste Punica granatum L. iz družine Punicaceae, ki se goji v Ermionidi, po kateri je dobila ime. Ta lokalni ekotip se je sčasoma na podlagi naravne selekcije prilagodil lokalnim podnebnim razmeram in metodam gojenja, ki jih uporabljajo lokalni pridelovalci. Te rastline so tudi razmnoževalni material za nove zasaditve na območju.

Zrel sadež ima ob dajanju na trg naslednje značilnosti:

1. Morfološke značilnosti: — oblika: okrogla. Zunanja lupina je tanka, usnjata, prožna in sijoča. V notranjosti so semena, ki vsebujejo srednje veliko delno olesenelo mehko jedrce, ki se pri žvečenju zlahka zdrobi, — barva: barva je rumenkasto rožnata do rdeča, odvisno od izpostavljenosti površine soncu. Semena so rožnata do rdeča.

2. Organoleptične značilnosti: sadež ima zaradi uravnoteženega razmerja med sladkorji in kislinami sladek okus. Semena so sladka in mehka, notranje jedrce pa se pri žvečenju zlahka zdrobi.

3. Fizikalno-kemijske značilnosti: — stopinje Brix: najmanj 15°, — kislost (v odstotku citronske kisline): največ 0,4.

Proizvod se prodaja kot svež sadež in v obliki pakiranih semen granatnega jabolka, pripravljenih za uživanje.

3.3 Krma (samo za proizvode živalskega izvora) in surovine (samo za predelane proizvode)

–

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje morajo potekati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

–

3.6 Posebna pravila za označevanje proizvoda, za katerega se uporablja registrirano ime

–

4. Jedrnata opredelitev geografskega območja

Granatna jabolka „Rodi Ermionis“ se pridelujejo v občini Ermionida, ki je del regionalne enote Argolida v regiji Peloponez. Občina Ermionida leži v vzhodnem delu prefekture Argolis, vključuje pa občinske enote Kranidi, Ermioni in Portocheli ter krajevne skupnosti Koilada, Didyma, Fournoi, Thermisia in Iliokastro. Na zahodu meji na Argoliški zaliv, na jugu pa na Mirtojsko morje.

5. Povezava z geografskim območjem

Opredeljeno območje je polotok, katerega površje je precej ravno. Na lokalno mikroklimo vplivajo gora Didymo, ki tvori severno mejo območja in je visoka 1 121 m (druga najvišja gora v Argolidi), gorovje Aderes, ki poteka vzdolž vzhodnega in severovzhodnega obrobja, in morje, ki občino Ermionida obdaja na jugu in zahodu.

Podnebje občine Ermionida ima vse leto naslednje posebnosti:

— odsotnost ekstremnih temperatur, saj pozimi tako rekoč ni zmrzali, ter dolga mila do vroča poletja,

— majhna razlika med dnevnimi in nočnimi temperaturami,

— dolga obdobja nepretrganega sončnega obsevanja,

— minimalna količina padavin in nizka relativna vlažnost spomladi in jeseni (september–oktober).

Granatno jabolko „Rodi Ermionis“ je značilno in edinstveno ter neposredno povezano z območjem, na katerem se goji, saj značilnosti končnega proizvoda določajo posebni podnebni dejavniki v povezavi z metodami gojenja.

Granatna jabolka „Rodi Ermionis“ se v Ermioniju gojijo že desetletja. „Ermioni“ (ime krajevne skupnosti in nekdanje občine) se torej imenujejo po območju, na katerem so se razvila in uspešno prilagodila.

„Rodi Ermionis“ je lokalni ekotip, ki ga na spletu, v revijah in drugih medijih zaradi dobre prilagojenosti območju imenujejo kar „sorta ermioni“. Ta lokalna sorta je rezultat dolgoletnega razvoja, saj so pridelovalci vseskozi izbirali rastline z želenimi značilnostmi in jih nato vegetativno razmnoževali na območju. Posebna značilnost lokalne sorte so mehka jedrca. V študiji Oddelka za listopadna sadna drevesa v Naousi, v kateri je bilo preučenih več pomembnih genotipov granatnega jabolka, ki so bili zbrani iz različnih delov Grčije in katerih gojenje se priporoča, vključno z granatnim jabolkom „Rodi Ermionis“, je med drugim navedeno, da imajo granatna jabolka „Rodi Ermionis“ mehka jedrca, drugi genotipi pa trda ali poltrda jedrca.

Sladek okus in mehka lupina sta prav tako posebni značilnosti granatnih jabolk „Rodi Ermionis“, na kateri vplivajo naravni dejavniki in uporabljene metode gojenja.

Natančneje, kar zadeva sladek okus, se z oblikovanjem rastlin v drevesa, ki je mogoče, ker ni zmrzali, doseže večja površina listov in s tem okrepljena fotosinteza. To omogoča tudi dobro prezračevanje dreves in večjo izpostavljenost sadežev soncu. Te razmere spodbujajo tvorbo sladkorjev in razpad kislin ter s tem bolj uravnoteženo sladkost. Vsebnost sladkorja (topne trdne snovi) mora biti vsaj 15° Brix, kislost pa mora biti nižja od 0,4 (izraženo v odstotku citronske kisline).

Vrednost Brix in kislost primerkov granatnega jabolka „Rodi Ermionis“ in drugih granatnih jabolk je izmeril Oddelek za listopadna sadna drevesa v Naousi. Sok granatnega jabolka „Rodi Ermionis“ je bil najslajši zaradi kombinacije visoke vrednosti Brix in nizke kislosti.

Čeprav lahko prožna lupina hitro razpoka, pa na opredeljenem geografskem območju do tega ne prihaja zaradi naravnih dejavnikov in posebne metode gojenja. Pridelovalci so na podlagi dolgoletnih izkušenj z gojenjem granatnega jabolka „Rodi Ermionis“ razvili posebno namakalno tehniko, za katero se je po večletnem gojenju in opazovanju rastlin izkazalo, da izboljšuje razvoj plodov in pomaga preprečevati nastanek razpok. V obdobju cvetenja dreves in razvoja plodov (maja) prenehajo z namakanjem, s čimer zagotovijo uspešnejše opraševanje, boljši razvoj plodov in stabilizacijo novih plodov. Prožna lupina sadežev zaradi vročih in suhih razmer na opredeljenem območju in metode gojenja ne razpoka zlahka. Zlasti poleti in zgodaj jeseni, ko se približuje čas obiranja, se pridelek namaka, da se zagotovi zadostna vlaga v tleh. To pripomore k ohranitvi prožne lupine in učinkovitejšemu preprečevanju razpok, saj prožna lupina zagotavlja enakomernejšo in enotnejšo rast zunanjega tkiva, ki sadež varuje pred nenadnimi spremembami, zaradi katerih nastanejo razpoke. K temu prispevata tudi majhna razlika med dnevnimi in nočnimi temperaturami skozi vse leto ter majhna količina padavin na opredeljenem območju v obdobju jesenskega dozorevanja plodov.

Sadeži se obirajo zelo previdno in vedno ročno, in sicer s posebnimi škarjami ali golimi rokami, saj se mehka in tanka lupina granatnega jabolka „Rodi Ermionis“ hitro poškoduje. Tako se preprečijo poškodbe in okužbe po obiranju ter zagotovijo sadeži višje kakovosti.

Granatna jabolka „Rodi Ermionis“ imajo zaradi okoljskih razmer v Ermionidi posebne značilnosti, po katerih se razlikujejo od drugih granatnih jabolk in zaradi česar so na trgu pridobila izjemen ugled kot proizvod, ki ustreza posebnim potrebam in željam potrošnikov. Občina Ermionida od leta 2011 v sodelovanju s pridelovalci granatnih jabolk in lokalnimi akterji prireja festival granatnih jabolk v Ermioniju, ki vključuje dogodke, kot so okraševanje mesta in razdeljevanje proizvodov v pristanišču in prodajalnah v Ermioniju, pripravljanje različnih specialitet iz granatnih jabolk (jedi, slaščice, liker) in njihovo ponujanje obiskovalcem, ter kulturne in znanstvene dogodke.

Sklic na objavo specifikacije proizvoda

(drugi pododstavek člena 6(1) te uredbe)

http://www.minagric.gr/images/stories/docs/agrotis/POP-PGE/2020/prodiagrafes_rodi_ermioni290120.pdf

(1) UL L 343, 14.12.2012, str. 1.